hu ky fr cs ky ky ky ky ky ky ky ky ky ky uk ky ky ky ky ky ky ky ky ky ru tt ru ky ky ru ru ru ru ky ky ky ky ky ky ru ru ru ru ru ky en ru
"De-факто", 21.02.08 - 3-бет: Акыйкат џчџн!..•
Кечээ оппозиция түзгөн коомдук парламент чогулуп, алгачкы сессиясы болду. Коомдук парламент деген кимдер? Өмүрбек Текебаев, Темир Сариев, Аликбек Жекшенкулов, Абдыганы Эркебаев, Азимбек Бекназаров, Дооронбек Садырбаев, Накен Касиев, Мирослав Ниязов, Асия Сасыкбаева, Чолпон Жакупова, Айылчы Сарыбаев, Качкын Булатов, Дүйшөн Чотонов, Мукар Чолпонбаев, Бактыгүл Жээнбаева ж.б. Коомдук парламентке кирген бул саясатчылардын көбүн декабрдагы парламенттик шайлоодо эл колдогон. Бирок зордукчул бийлик күч менен аларды четке ыргытып, ордуна президенттин партиясындагы кой оозунан чөп албаган "ак жолчуларды" тизип койду.
Коомдук парламент спикерликке Абдыганы Эркебаевди, вице-спикер кылып Асия Сасыкбаеваны шайлады. Спикер Абдыганы Эркебаев "Ак жолдун" желдеттери басып алган парламентти "пародия парламент" деп жакшы айтты. Пародия болгон үчүн азыркы парламентте Данияр Үсөновдун аялы баш болуп этектерин үзө баскан "ак жолчу" аялдар менен "алга, кыргызстандан" тирилип туруп келишкен капчыктуулар отурушат. Ошентип, оппозициялык күчтөр өлкөдөгү парламентке карата жасалган пародияны токтотуп, чыныгы коомдук парламентти түзүп алышты. Мадумаров менен Марат Кайыпов коомдук парламентти мыйзамсыз деп кыйкырып атышат. Бирок "ак жолчулар" отурган "пародия парламент" мыйзамсызбы, же коомдук парламент мыйзамсызбы, ага тарых өз баасын берчү да саат келет.
Коомдук парламент сессиясын Кыргызстандын гимни менен ачты. Спикер шайлангыча сессияны "Акыйкат үчүн" кыймылынын жетекчиси Аликбек Жекшенкулов алып барды. Сессияда коомдук парламенттин мүчөлөрүнүн абийир кодекси (Ыйман шерти) кабыл алынды, ага ар бир мүчөсү кол коюуга тийиш. Алгачкы сессияда бүгүнкү күндөгү эң оор маселе болуп турган энергетикадагы кризис жана Акүй күн тартибине киргизип аткан приватизация маселеси талкууланды. Бул маселе боюнча сессияда Темир Сариев, Айылчы Сарыбаев жана Мирослав Ниязов чыгып сүйлөштү.
Мирослав Ниязов, Коопсуздук кеңештин экс-катчысы, коомдук парламенттин мүчөсү:
"Тажикстан менен альянска баруу керек"
-Тажикстан менен гидроэнергетикалык альянс түзүш керек. Эгер биз Тажикстан менен бул багытта кызматташа баштасак, региондогу башка өлкөлөргө басым жасоонун инструменти пайда болмок. Тажикстан менен Кыргызстан Борбор Азиядагы бардык суу ресурстардын 90%на ээлик кылат, бирок башка өлкөлөрдүн алдында басынып жашап атабыз. Мен убагында Тажикстан менен альянс түзөлү деп экс-президент Аскар Акаевге канча ирет кайрылып жаздым. Ошондой эле бул демилге тажик президенти Эмомали Рахмоновго да жеткен. Бул башталган демилге токтоп калган менен акыры бир күнү эки өлкө бул кадамга барууга мажбур болушат. Кыргызстан менен Тажикстан өз ара энергетикалык шакек куруп алышы керек. Ошондо электр кубатын алыскы чет өлкөлөргө экспорттоо жагы жеңилдейт, жаңы ГЭСтерди курууга чогуулап каражат табууга да оңой болот. Ошондой эле көпчүлүк өнөр-жай ишканаларын газ эмес, электр менен иштегенге өткөрүү керек. Экономиканы оңдош үчүн, энергетика тармагын көтөрүш үчүн бир топ жолдорду тапса болот. Бирок, Кыргызстанда азыр биздин мамлекеттүүлүктү сактап калбай эле, аны жок кылуу багытындагы гана иштер жүрүүдө.
Коомдук парламенттин мүчөлөрүнүн ыйман шерти
Мен эли-жериме, Ата Мекениме ак кызмат кылууга жана коомдук парламенттин ишин чын ниетим, таза жүрөгүм, жоомарт пейилим менен аркалоого ант беремин! Мамлекетибиздин жана жалпы элибиздин байлыгына кол салгандар, улутубуздун ыйык мүдөөлөрүнө кыянатчылык кылгандар, жемкордук иштерге аралашкандар, калп сүйлөп каадасыз иш жасагандарга жана паракорчулукка каршы күрөшүүгө милдеттенем! Коомдук парламенттин ордун тар кызыкчылыктарга аралаштырбайм. Ушул шертимден тайсам, элимдин наалаты тийип, КУДАЙ өзү жазаласын!
"Сатуу-мамлекеттин коопсуздугу үчүн коркунучтуу"
-Энергетикалык объекттерди жеке менчикке берүү Кыргызстандын улуттук коопсуздугуна коркунуч алып келет. Дароо эле сатып ийгенге шашпай, кырдаалдан чыгуунун альтернативалуу жолдорун караштыруу керек. Мисалы, "Бишкектеплосеть" менен Бишкек ТЭЦти мэриянын балансына өткөрүп берген оң болмок. Кыргызстанда 1 киловатт электр кубатынын чыккан баасы болгону 3 тыйын. Ошол эле кезде Казакстанда жана Өзбекстанда 1 киловатт энергиянын өз баасы 2,4-2,7 центке жетет. Демек, Кыргызстанда керектөөчүлөр электр кубатын өз баасынан 20 эсе жогору төлөп атышат. Эгерде Бишкек ТЭЦти жеке колго өткөрүп бере турган болсок, мындан бир нече жыл мурда Казакстанда болгон окуя кайталанат. Эсиңиздердеби, казактар Алматыдагы ТЭЦтерди сатып алган тараптардан кайра мамлекетке алыш үчүн 10 эсе кымбат баага макул болушту. Кыргыз бийлиги эмитен энергетика тармагындагы саясатын өзгөртүшү керек. Колдо бар алтынды биз өз баасында сатууга үйрөнүп, ошол эле кезде өз элибиздин да кызыкчылыгын жогору коюшубуз керек. Энергетикалык объекттерди сатып туруп отуруп калгандан кийин жыргап кетпейбиз. Анда элдин турмушун ого бетер оорлотуп, сатып алган инвестор каалаган баасын коюп, элди кыйнай баштайт. Кыргыз бийлиги биздин сууну жана электрди пайдаланып аткан коңшулар менен өз деңгээлинде сүйлөшө албай атат. Электр кубатынын 1 киловатын Казакстанга 2 центтен, Өзбекстанга 3 центтен беришибиз керек. Биздин бийлик колубузда абдан дефицит, бирок арзан чыгып аткан товар турса, ошону өз баасында татыктуу сатканды билбей атат.
Жаштар фракциясын Дүйшөн Чотонов башкарат
Парламент мүчөсү Аликбек Жекшенкулов билдиргенге караганда, коомдук парламентте экономикалык, социалдык-гуманитардык жана коопсуздук маселелери боюнча үч комиссия иштейт. Ошондой эле коомдук парламентте фракциялар түзүлүүдө. Азырынча парламентте жаштар фракциясы гана бар. Анын башында Дүйшөн Чотонов туруп, 15 мүчөсү бар.
Коомдук парламенттин №1 резолюциясы
Өлкөнүн энергетикалык жана стратегиялык ресурстарынын, кен байлыктарынын ээси бирөө гана. Ал- Кыргызстандын эли. Ошондуктан, элдин көзүн будамайлап, аркасынан туруп соодалап жибергенге эч качан жол бербейбиз!
"Түндүк электро", Бишкек ТЭЦи жана Бишкек жылуулук тармагын сатууга жол берилбесин!
Кыргызстан бийлиги Эл алдындагы жоопкерчиликти сезиши керек жана бул кадам коомчулук алдында чыккынчылык болуп эсептелерин билиши керек. Энергетикалык секторду жең ичинен сатууга жол берилбесин!
Тагдыр чече турган стратегиялык объектилер элдин жыргалчылыгын көздөгөн эффективдүү башкарууга өтсүн. Энергетика тармагына байланыштуу бардык чечимдер тиешелүү адистердин жана жарандык коомдун, атуулдук күчтөрдүн адистеринин катышуусунда ачык кабыл алынууга тийиш. Мындан тышкары, бийлик органдары жана депутаттар жарандардын социалдык-экономикалык укугун сактоого тийиш!
Даярдагандар Жолдошбек ЗАРЛЫКБЕКОВ, Дилбар АЛИМОВА
► Бул айылда негизинен кыргыз гезиттери
электрондук тиркеме түрүндө жарыяланат.
► Архивге, емейлге жана редакцияга шилтемелер
ошол гезиттин башбарагында берилген.
► Жеке макала жарыялоого буйрутмалар кабыл алынат.
► На сайте публикуются в основном кыргызскоязычные газеты в виде электронных подшивок данных газет.
► Ссылки на архивы, емейл и данные о редакции
указаны на главной странице конкретной газеты.
► Принимаются заказы на публикацию частных статей.
Алган материалга шилтеме бериңиз!
◄ © J.Janyzak, Kyrgyzstan ►
Ссылки на взятые статьи обязательны!